Barab’abo rōna ba ile ba sebetsa ka thata ho thusa batho ba thahasellang ba lulang mahaeng hore ba be teng Sehopotsong. Ka mohlala, Baroa ke bona batho ba pele ba ho lula karolong e ka boroa ea Afrika. Haesale e le bo-hloma-u-hlomole ba phelang ka lijo tsa naheng le ka ho tsoma. Ka 2015, mor’abo rōna Glenn, eo e leng pula maliboho ea khethehileng Namibia leboea, o ile a lokisetsa ho tšoara Sehopotso motseng oa Baroa o lik’hilomithara tse 270 ka bochabela ho Rundu. E ne e se e le lekhetlo la bobeli Sehopotso se tšoareloa moo. Makhetlong ao ka bobeli, ba boholong motseng oo ba ile ba lumella Lipaki Tsa Jehova ho sebelisa holo eo ho tšoareloang linyeoe ho eona li sa lefe letho. Batho ba 232 ba ile ba e-ba teng Sehopotsong, ho sa tsotellehe pula e matla e neng e na pele ho sehopotso le ha se ntse se tsoela pele. Batho ba lulang sebakeng seo ba bua Sekhwe. Puo ea Sehopotso ile ea fanoa ka Senyesemane ’me ea fetoleloa ka Sekhwe. Kaha ha ho na Bibele ea Sekhwe, ba ile ba sebelisa mochine oa projector ho hlahisa litšoantšo tse hlalosang mangolo a kang Esaia 35:5, 6. Mor’abo rōna Glenn, ea nang le lithuto tsa Bibele tse hatelang pele sebakeng seo o re: “Ke lilemo tse peli joale ke ntse ke etela mona hanngoe ka khoeli. Ke hloma tente ebe ke lula matsatsi a seng makae. Ha ho bonolo hore batho ba moo ba hatele pele ka potlako, kaha ba lula hōle ’me le puo ea bona e thata. Re hloka thuso. Ha ke ea ho ba boholong sebakeng seo ho ea etsa litlhophiso tsa Sehopotso sa selemong sena, e mong oa bona o ile a re kōpa hore re hahe sebaka sa rōna sa borapeli motseng oo oa bona. O ile a re ba tla re fa setša ’me ba boele ba hahe ka chelete ea bona! A re seo rōna re tlamehang ho se etsa feela ke hore re tlise ‘moruti,’ kapa re koetlise e mong oa bona hore e be moruti!”